b'\n_START_ARTICLE_\nBesne\xc4\x8di Roland\n_START_PARAGRAPH_\nBesne\xc4\x8di Roland (ital. Orlando furioso) je vite\xc5\xa1ki ep in najpomembnej\xc5\xa1e Ariostovo pesni\xc5\xa1ko delo._NEWLINE_Ep je nastajal od leta 1503 do 1521, pesnik ga je za nove izdaje dopolnjeval z novimi spevi, zadnja, najobse\xc5\xbenej\xc5\xa1a verzija je bila napisana leta 1532. Celota je nadaljevanje Bioardovega epa Zaljubljeni Roland._NEWLINE_Obsega 46 spevov, napisanih v stancah. V njem je avtor zdru\xc5\xbeil motive iz srednjeve\xc5\xa1kega karolin\xc5\xa1kega in bretonskega cikla, srednjeve\xc5\xa1ke vite\xc5\xa1ke junake pa je preoblikoval v strastne in \xc4\x8dustvene renesan\xc4\x8dne ljudi._NEWLINE_Ariosto v epu v okviru bojev med kr\xc5\xa1\xc4\x8dansko vite\xc5\xa1ko vojsko Karla Velikega in poganskimi Saraceni niza \xc5\xa1tevilne ljubezenske prigode ve\xc4\x8d junakov in junakinj. (Roland, Angelica, Medoro, Ruggiero, Bradamante, Astolfo). Dogodiv\xc5\xa1\xc4\x8dine se prepletajo med sabo na videz brez reda, anarhi\xc4\x8dno, brez zaklju\xc4\x8dne kompozicije v primerjavi z epsko zgradbo antike ali Aristotelove teorije o epu. V nasprotju z Bioardovim epom Ariostova pesnitev ni niti parodija niti idealizacija vite\xc5\xa1tva. Vite\xc5\xa1ke ljubezenske prigode prikazuje s stali\xc5\xa1\xc4\x8da renesan\xc4\x8dne \xc4\x8dutnosti, individualizma in predvsem estetike. Pesniku gre predvsem za harmoni\xc4\x8dno lepoto \xc5\xbeivljenjskih pojavov. Estetska domi\xc5\xa1ljija se prepleta s fino ironijo in lahkotnim humorjem. Slog je pogovorno lahkoten in igriv. Delo je obveljalo za umetni\xc5\xa1ki vrh renesan\xc4\x8dne epike.'